**MİRYUSİFZADƏ İSMAYIL**

**QARABAĞDAN NAMƏ**

Bilirəm, bundan sonra mənə məktub gələn ünvanlar çox olacaq. Elə məndən də paytaxta, vətənimizin müxtəlif rayonlarına namələr göndərəcəklər. Üstündə də “Qarabağ” sözü keçən. Burada yeni körpələr doğulacaq. Şəxsiyyət vəsiqələrində “Qarabağ” sözü yazılan. Ən yeni tarixi başlayacaq onlar. Qalib ölkənin qalib övladları olacaqlar. Mənim köksümdən 28 il öncə zorla qoparılıb paytaxta yerləşən körpələr, baş verən faciələri “Qarabağ tarixi” kitablarından oxuyan balacalar yanıma igid əsgər kimi qayıtdılar. Daha mətin, daha əzmli. Mən 28 il gözlərimi yollara dikərək onları gözlədim. Gələcəklərinə inamım bir an belə olsun sönmədi. Düşmən məni viran qoydu. Qoynumda yer alan məscidlərimi dağıtdı, evləri yandırdı, abidələri yerlə yeksan etdi, qəbiristanlıqlara belə əl uzatdı. Mən isə köksümdə açılan hər yaraya susaraq dözdüm, qaya kimi sinə gərərək gözlədim.

Səni gözlədim, əsgər! Gələcəyini bilirdim. Sən məndən birdəfəlik ayrıla bilməzdin ki... Sən mənə “Ana” deyərək böyüdün sinif otaqlarında. Sənə mənim ən böyük nemət, ən böyük dəyər olduğumu öyrətdilər. Sənin əlindən tutub əvvəl “Ana”, sonra “Vətən” sözlərini yazdırdılar. Sən bu sözləri yazmaqla ötüb keçmədin. Sən o sözləri ruhuna, varlığına çəkdin. Bildin ki, bu iki sözdən hər biri ayrılıqda nə qədər dərin məna kəsb eləsə də, birləşəndə - “Ana Vətən”ə çevriləndə bütöv, sarsılmaz olur. Sən bu bütövlükdən güc aldın.

Sənin mənim yaralarımdan xəbərin vardı. Xocalıda öldürülən körpələri unuda bilməzdin sən. Erməni cəlladlarının bir gecədə törətdiyi vəhşiliklər tarixin qan yaddaşından heç vaxt silinməz. Təsəvvür et ki, adi dağa, daşa belə divan tutan erməni, canlı insana qarşı necə amansız, necə yırtıcı davranıb. Gəncədə, Bərdədə nə qədər günahsız körpələri öldürdülər hələ. Onlar qana susayan, körpə ölümlərindən zövq alaraq yaşayan vəhşilərdir.

Mən indi heç əvvəlki də deyiləm. Uğrumda tökülən qanların, verilən canların sayı artıb. Sənin sayəndə, əsgər! Hər qarışımı müqəddəs etdin sən. Şuşanın alınması üçün göstərdiyin fədakarlıqlardan bütün dünya danışdı. Gözlərim dolaraq seyr edirdim o günlərdəki mənzərəni. Mənim övladlarım məni geri qaytarır, yad əllərdən xilas edir. İlahi! Bundan gözəl nə ola bilər? O gün, Şuşada verilən azan səsi ilə üzərimə çökmüş bütün çirkinlikləri silib atdın. Məscidlərimi süpürəndə 28 illik həsrətimi ruhumdan kənarlaşdırdın sanki. Məni addım-addım yenidən yaratdın sən.

Elə bil bir az da utanırdım səndən. Axı qarşına məni qoyub getdiyin şəkildə çıxmamışdım. Dağınıq, uçuq-sökük halım vardı. Elə sən də əvvəlki deyildin. Bu illər ərzində qəlbinin bir tərəfi hər zaman göynədi, başını dik tuta bilmədin, bəlkə özündən belə gizləndin. Biz bir-birimizə qovuşanda əsl gözəllik nədir anladıq, əsl sevgi nədir yaşadıq, əsl qürur nədir bildik. İkimiz də anladıq ki, biz ayrılıqda heç birimiz heç kimik. Odur ki, ayağını mənim üzərimə möhkəm bas, əsgər! Sənin buna haqqın var artıq.

Ey tarixlərin sınağından alnıaçıq çıxan, heç kimin torpağında, payında gözü olmayan məğrur əsgərim! Ali Baş Komandanın vuran əlləri! Cəsur ürəyi! Arxa bilib hücum əmri verdiyi müzəffər ordusu! Bilirəm, mənə görə çox acılar yaşandı. Oğulları şəhid olan anaların ağrıları, məzar daşını qucaqlayan ataların yarası, sevdiyini itirən xanımların, atalarını itirən uşaqların faciəsini görmək ağırdır. Amma bu xalq o qədər dəyanətlidir ki, bütün hallarda başını dik tutub yaşamağa davam edəcək.

Düşünəndə ki, məni gülüstana çevirəcəklər... Köksümdən yenə Xarıbülbüllər baş qaldıracaq, dağlarımdan atların kişnərtisi eşidiləcək, ayaqlarının tappıltısı aləmi lərzəyə gətirəcək, uşaqların şaqraq gülüşü ətrafı bürüyəcək və mənfur düşmənin bağrı ağrıdan qovrulacaq, - ruhum dinclik tapır. Mənə bu hədsiz xoşbəxtliyi bəxş edən sənə salam olsun əsgər! Sənin sayəndə qollarımı yenidən geniş aça bilirəm artıq. Sizi, doğmalarımı, 28 il həsrətdə qaldığım, yolunu intizarla gözlədiyim əzizlərimi bağrıma basmaq üçün.

Burada yeni tarix başlanır... Ən yeni tarix!

 **İmza:** **Qarabağ.**